**Likumprojekta**

**„Grozījumi Saeimas kārtības rullī”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Saeimas kārtības rullī” (turpmāk – likumprojekts) sagatavots saistībā ar lobēšanas atklātības tiesiskā regulējuma izstrādi, izpildot Ministru prezidenta M.Kučinska 2016.gada 14.marta rezolūcijā Nr. 18/ SAN 348 uzdoto uzdevumu, ar kuru atjaunots Ministru prezidentes L.Straujumas 2014.gada 25.oktobra rezolūcijā Nr. 18/TA-3829/5361 (2013) uzdotais uzdevums – Korupcijas novēršanas un apkarošanas birojam (turpmāk – Birojs) sadarbībā ar Tieslietu ministriju izstrādāt informatīvajā ziņojumā “Par izvērtējumu lobēšanas atklātības nodrošināšanas tiesisko regulējumu iestrādāt spēkā esošajos normatīvajos aktos” minētos tiesību aktu projektus, ņemot vērā Valsts kancelejas Juridiskā departamenta 2014. gada 17. oktobra atzinumā Nr. TA-3829/5361 (2013) norādīto.Eiropas Padomes Starpvalstu pretkorupcijas grupa (turpmāk – GRECO) Latvijas IV kārtas novērtējuma ietvaros ir izteikusi vairākas rekomendācijas, tajā skaitā – par lobēšanas regulējuma izveidi un ieviešanu. GRECO rekomendē ieviest normatīvo regulējumu, kas nosaka kārtību, kādā parlamenta deputāti komunicē ar lobētājiem un citām iesaistītajām pusēm, kas mēģina ietekmēt likumdošanas procesu. Latvijas Atbilstības starpziņojumā, kas publicēts 2016.gada 7.aprīlī, uzsvērts, ka GRECO izsaka nožēlu par to, ka vairāk nekā divus gadus pēc Latvijas Atbilstības ziņojuma pieņemšanas, joprojām nepastāv nekāda regulējuma attiecībā uz parlamenta deputātu komunikāciju ar lobijiem un trešajām pusēm, kas ietekmē likumdošanas procesu. GRECO aicina atbildīgās institūcijas pēc iespējas ātrāk veikt nepieciešamos tiesību aktu grozījumus. Starptautiskās Ekonomiskās sadarbības un attīstības organizācijas (turpmāk – OECD) 2010.gada 18.februārī izdotās rekomendācijas par principiem, kuros dalībvalstis ir aicinātas noteikt vienotas prasības lobēšanas regulējumā, paredzot konkrētus labas pārvaldības principus, tajā skaitā noteikt skaidru lobēšanas un lobētāju definīciju, nodrošināt lobēšanas caurskatāmību un atklātumu, nodrošināt visus lobētājus ar vienlīdzīgām tiesībām piekļūt lobēšanas objektiem jeb par lēmumu pieņemšanu atbildīgajām amatpersonām un vienādas ne tikai tiesības, bet arī iespējas lobēšanas aktivitāšu veikšanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Birojā izveidota darba grupa izstrādāja likumprojektu “Lobēšanas atklātības likums”, tomēr pēc tā izsludināšanas Valsts sekretāru sanāksmē 2014.gada 17.februarī likumprojekts tika skatīts un noraidīts Ministru kabineta komitejas sēdē, vienlaikus uzdodot Birojam sniegt priekšlikumus, kā likumprojektā ietverto regulējumu būtu iespējams iestrādāt jau esošos normatīvajos aktos. Birojs, izpildot minēto uzdevumu, izstrādāja informatīvo ziņojumu „Par izvērtējumu lobēšanas atklātības nodrošināšanas tiesisko regulējumu iestrādāt spēkā esošajos normatīvajos aktos” (turpmāk – Ziņojums). Ziņojumā minētie tiesību aktu, kuru grozījumi veidos vienotu tiesisko regulējumu lobēšanas atklātības nodrošināšanai, ir:1. Valsts pārvaldes iekārtas likums;
2. Saeimas kārtības rullis;
3. likums „Par interešu konflikta novēršanu valsts amatpersonu darbībā;
4. Ministru kabineta 2007.gada 6.marta noteikumi Nr.171 „Kārtība, kādā iestādes ievieto informāciju internetā”;
5. Ministru kabineta 2009.gada 15.decembra instrukcija Nr.19 „Tiesību akta projekta sākotnējās ietekmes izvērtēšanas kārtība”.

Kā norādīts Valsts kancelejas atzinumā par Ziņojumu, Saeimas kārtības ruļļa grozīšanai, kā to rāda prakse, ir nepieciešamas konsultācijas ar Saeimas pārstāvjiem. Biroja pārstāvji ir piedalījušies 2015.gada 22.aprīļa Saeimas Mandātu, ētikas un iesniegumu komisijas sēdē, kā arī 2015.gada 12.maija Saeimas Aizsardzības, iekšlietu un korupcijas novēršanas komisijas Korupcijas novēršanas apakškomisija sēdē, lai pārrunātu nepieciešamību izdarīt grozījumus Saeimas kārtības rullī saistībā ar lobēšanas atklātības tiesiskā regulējuma izstrādi. Birojs ir saņēmis Saeimas Aizsardzības, iekšlietu un korupcijas novēršanas komisijas Korupcijas novēršanas apakškomisijas 2015.gada 13.maija vēstuli Nr. 142.9/6-73-12/15, kurā norādīts, ka apakškomisija ir vienojusies atbalstīt priekšlikumu izdarīt grozījums Saeimas kārtības rullī, nosakot pienākumu pamatot deputātu iesniegtos priekšlikumus. Attiecībā uz parlamenta deputātu konsultācijām interešu pārstāvjiem kuri mēģina ietekmēt likumdošanas procesu, Birojs piedāvā veikt divus grozījumus, padarot šo procesu atklātāku, vienlaikus nodrošinot vienlīdzīgas informācijas pieejamību visām ieinteresētajām pusēm. Birojs nevēlas šo procesu pārlieku formalizēt, ierobežot vai noslogot lēmuma pieņēmējus, tomēr, ja lēmuma pieņemšanas laikā tiek uzklausīti un vērā ņemti atsevišķi priekšlikumi, tad, ievērojot labas pārvaldības principus, tas ir jāpublisko. 85.panta piektās daļas sestā apakšpunkta grozījums pārformulē un precizē šobrīd spēkā esošo redakciju, ja likumprojektu iesniedz Valsts prezidents, Saeimas komisija vai ne mazāk kā pieci deputāti, aizpildot likumprojekta anotāciju, sniedzot atbildes uz jautājumiem. Pašreizējā redakcija paredz norādīt, “kādas konsultācijas notikušas, sagatavojot likumprojektu”. Birojs piedāvā to papildināt un precizēt, paredzot, ka anotācijā jānorāda tas, vai attiecībā uz konkrēto normu, precizējot pantu, tā daļu vai punktu, ir notikušas konsultācijas ar:1) formālām sabiedrības grupām (Saskaņā ar Ministru kabineta noteikumu Nr.970 “Sabiedrības līdzdalības kārtība attīstības plānošanas procesā” trešo punktu – sabiedrības līdzdalību īsteno biedrības; nodibinājumus; arodbiedrības; darba devēju organizācijas; reliģiskās organizācijas);2) neformālām sabiedrības grupām (Saskaņā ar Ministru kabineta noteikumu Nr.970 “Sabiedrības līdzdalības kārtība attīstības plānošanas procesā” trešo punktu – sabiedrības līdzdalību īsteno nereģistrētas iniciatīvu grupas; interešu apvienības);3) privātpersonām (Saskaņā Valsts pārvaldes iekārtas likuma 1.panta 11 apakšpunktu privātpersona ir fiziskā persona, privāto tiesību juridiskā persona vai šādu personu apvienība). Anotācijā ir arī jānorāda pants, tā daļa vai punkts par kuru ir notikušas konsultācijas.Tādējādi, iesniedzot likumprojektu, ir jānorāda ne tikai tiešās un atvasinātās valsts pārvaldes iestādes, ar kurām ir notikušas konsultācijas, bet arī konsultācijas ar jebkuru sabiedrības grupas, komersantu, publiskas personas kapitālsabiedrību pārstāvjiem vai fiziskām personām. Savukārt 1501.pants attiektos tieši uz deputātu izteiktajiem priekšlikumiem. Deputātam, iesniedzot komisijai savus priekšlikums, brīvā formā ir jānorāda tas, vai attiecībā uz konkrēto normu, precizējot pantu, tā daļu vai punktu, ir notikušas konsultācijas ar:1) formālām sabiedrības grupām (Saskaņā ar Ministru kabineta noteikumu Nr.970 “Sabiedrības līdzdalības kārtība attīstības plānošanas procesā” trešo punktu – sabiedrības līdzdalību īsteno biedrības; nodibinājumus; arodbiedrības; darba devēju organizācijas; reliģiskās organizācijas);2) neformālām sabiedrības grupām (Saskaņā ar Ministru kabineta noteikumu Nr.970 “Sabiedrības līdzdalības kārtība attīstības plānošanas procesā” trešo punktu – sabiedrības līdzdalību īsteno nereģistrētas iniciatīvu grupas; interešu apvienības);3) privātpersonām (Saskaņā Valsts pārvaldes iekārtas likuma 1.panta 11 apakšpunktu privātpersona ir fiziskā persona, privāto tiesību juridiskā persona vai šādu personu apvienība). Priekšlikumos ir arī jānorāda pants, tā daļa vai punkts par kuru ir notikušas konsultācijas.Norādāmās informācijas apjoms un saturs ir brīvi interpretējams, bet tajā ir jānorāda, ar ko deputātam ir notikušas konsultācijas, ja tas ir ņemts vērā, konkrēto priekšlikumu izstrādē. Ja priekšlikumos ir ņemts vērā tiešās vai atvasinātās valsts pārvaldes iestādes, jebkuru sabiedrības grupu, komersantu, publiskas personas kapitālsabiedrību pārstāvju vai fiziskas personas izteiktie priekšlikumi, tam ir jābūt atspoguļotam deputātu iesniegtajos priekšlikumos. Lēmuma pieņēmējam ir būtiski zināt pēc iespējas plašāku informāciju par konkrēto jautājumu, tāpēc konsultācijas ar attiecīgās jomas pārstāvjiem ir pašsaprotamas un nepieciešamas, tomēr tās nedrīkst tikt slēptas, jo tādējādi rada šaubas ne tikai par konkrētā deputāta godprātību, bet par lēmumu pieņemšanu kopumā. Ir ļoti svarīgi, lai šis konsultāciju process ir iespējami atklāts. Precizējot un papildinot Saeimas kārtības rulli ar minētajiem grozījumiem turpmāk būs atklāti pieejama informācija ne tikai par to, vai konsultācijas notikušas ar tiešajām un atvasinātajām valsts pārvaldes iestādēm, bet arī par to, vai tās notikušas ar citām sabiedrības grupām vai to pārstāvjiem. Birojs piedāvā papildināt Saeimas kārtības rulli ar jaunu pantu, kas formalizētu to labo praksi, ko šobrīd jau veic atsevišķas Saeimas komisijas, piemēram, Saeimas Mandātu, ētikas un iesniegumu komisija, Juridiskā komisija u.c. Lai nodrošinātu informācijas pieejamību un atklātību par Saeimas komisiju sēdēm, Birojs aicina izdarīt grozījumu, kas noteiktu, ka Saeimas tīmekļa vietnē attiecīgā komisija pirms sēdes publicē vispārpieejamo informāciju par sēdes darba kārtībā iekļautajiem jautājumiem, informāciju par uzaicinātajām personām, saņemtajām vēstulēm ar ierosinājumu aktualizēt konkrēto jautājumu, deputātu iesniegtos priekšlikumus vai jebkurus citus dokumentus, kas sniedz ierosinājumu, priekšlikumus vai papildus informāciju. Tādējādi ikvienam ir iespēja iepazīties ar konkrētajā sēdē izskatāmajiem jautājumiem, nodrošinot visām sabiedrības grupām vienlīdzīgu piekļuvi informācijai un viedokļa paušanai.Lai stiprinātu godprātīgu, caurskatāmu un vienlīdzīgu lēmumu pieņemšanu, Birojs aicina papildināt Saeimas deputātu ētikas kodeksu ar 24.puntku, nosakot, ka deputāts ievēro vienlīdzības un atklātības principus saziņā formālām jebkuru sabiedrības grupu un privātpersonu. Lobēšanas atklātības mērķis ir veicināt valsts varas uzticamību un pieejamību sabiedrībai. Minētie grozījumi nodrošinās atklātāku un caurskatāmāku lēmumu pieņemšanas procesu attiecībā tieši uz likumdošanu, tādējādi uzlabojot labas pārvaldības praksi valstī kopumā. |
| 3. | Projekta izstrādē iesaistītās institūcijas | Likumprojekta “Lobēšanas atklātības likums” izstrādē un saskaņošanā ir tikušas iesaistītas visas ministrijas un liela daļa nevalstisko organizāciju, tajā skaitā LDDK, LPA, LPS, Providus, Delna, Pilsoniskā alianse, u.c., kā arī tikusi organizēta publiskā apspriešana.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz Saeimas kārtības ruļļa 85.panta piektajā daļā minētajiem likumprojektu iesniedzējiem – Valsts prezidentu, Saeimas komisijām un deputātiem. Likumprojekts attiecas uz visiem, kas ar saviem ierosinājumiem un priekšlikumiem var ietekmēt lēmumu pieņemšanu:1) formālu sabiedrības grupu pārstāvjiem (Saskaņā ar Ministru kabineta noteikumu Nr.970 “Sabiedrības līdzdalības kārtība attīstības plānošanas procesā” trešo punktu – biedrības; nodibinājumus; arodbiedrības; darba devēju organizācijas; reliģiskās organizācijas);2) neformālu sabiedrības grupu pārstāvjiem (Saskaņā ar Ministru kabineta noteikumu Nr.970 “Sabiedrības līdzdalības kārtība attīstības plānošanas procesā” trešo punktu – nereģistrētas iniciatīvu grupas; interešu apvienības);3) privātpersonām (Saskaņā Valsts pārvaldes iekārtas likuma 1.panta 11 apakšpunktu privātpersona ir fiziskā persona, privāto tiesību juridiskā persona vai šādu personu apvienība).Minētajiem pārstāvjiem ir jāņem vērā tas, ka informācija par to aktivitātēm, kas ietekmē lēmumu pieņemšanu, tiks publicēta.  |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta ietekme uz administratīvo slogu vērtējama kā neliela, ņemot vērā to, ka jau šobrīd spēkā esošā norma prasa likumprojekta anotācijā norādīt, vai ir notikušas konsultācijas. Likumprojekts paredz formalizēt deputātu izteiktos priekšlikumus, tomēr norādāmās informācijas apmērs ir neliels. Administratīvais slogs palielināsies attiecībā uz informācijas publicēšanu par Saeimas komisiju dienaskārtībā esošajiem jautājumiem, tomēr atsevišķu Saeimas komisiju labā prakse norāda uz to, ka administratīvais slogs vērtējams kā adekvāts.  |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III.** **Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | 1. Grozījumi Valsts pārvaldes iekārtas likumā, definējot lobēšanu.
2. Grozījumi likumā „Par interešu konflikta novēršanu valsts amatpersonu darbībā”, nosakot lobēšanas ierobežojumus.
3. Grozījumi Ministru kabineta 2007.gada 6.marta noteikumos Nr.171 „Kārtība, kādā iestādes ievieto informāciju internetā”, publicējot informāciju par lobēšanas gadījumiem.
4. Grozījumi Ministru kabineta 2009.gada 15.decembra instrukcijā Nr.19 „Tiesību akta projekta sākotnējās ietekmes izvērtēšanas kārtība”, iekļaujot anotācijā informāciju par lobēšanas aktivitātēm.

Informatīvajā ziņojumā, pamatojoties uz kuru izstrādāti minētie grozījumi, netiek risināts jautājums par iespējamajiem ierobežojumiem lobētājiem, tāpēc arī šobrīd šim jautājumam netiek paredzēti grozījumi. Tomēr nākotnē būtu nepieciešams turpināt diskusiju un izvērtēt, kādos normatīvajos aktos veikt nepieciešamos grozījumus, lai noteiktu ierobežojumus personām, kuras veic lobēšanas aktivitātes. Šobrīd nav arī noteikta institūcija, kas uzraudzīs lobēšanas noteikumu ievērošanu, kā arī nav paredzētas sankcijas par to neievērošanu. Nākotnē diskusija un iespējamais regulējuma izvērtējums būtu nepieciešams arī par šiem jautājumiem. |
| 2. | Atbildīgā institūcija | Korupcijas novēršanas un apkarošanas birojs |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Birojs izstrādāja likumprojektu “Lobēšanas atklātības likums” un 2014.gada 13.janvārī publicēja to savā tīmekļa vietnē. Šī likuma normas ir jāiestrādā spēkā esošajos normatīvajos aktos.  |
| 2. | Sabiedrības līdzdalība projekta izstrādē | Likumprojekta “Lobēšanas atklātības likums” izstrādē un saskaņošanā tika iesaistītas visas ministrijas un liela daļa nevalstisko organizāciju, tajā skaitā LDDK, LPA, LPS, Providus, Delna, Pilsoniskā alianse, u.c., kā notika publiskā apspriešana. Šī likuma normas ir jāiestrādā spēkā esošajos normatīvajos aktos. |
| 3. | Sabiedrības līdzdalības rezultāti | Likumprojekta “Lobēšanas atklātības likums” redakcija izstrādāta, apkopojot visus saņemtos iebildumus un novēršot norādītās problēmas. Šī likuma normas ir jāiestrādā spēkā esošajos normatīvajos aktos.*Turpmākie iebildumi vai priekšlikumi par izstrādātajiem grozījumiem spēkā esošajos normatīvajos aktos tiks norādīti, ja tiks saņemti rakstveida viedokļi (iebildumi vai priekšlikumi) līdzdalības procesa ietvaros.*  |
| 4. | Cita informācija | Nav.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Korupcijas novēršanas un apkarošanas birojs SaeimaValsts prezidenta kanceleja |
| 2. | Projekta izpildes ietekme uz pārvaldes funkcijām un institucionālo struktūruJaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru.Saistībā ar likumprojekta izpildi nav nepieciešams veidot jaunas institūcijas, likvidēt vai reorganizēt esošās.Likumprojekta izpilde neietekmēs institūcijai pieejamos cilvēkresursus. |
| 3. | Cita informācija | Nav. |

Ministru prezidents M.Kučinskis

Vizē:

Korupcijas novēršanas un

apkarošanas biroja priekšnieks\_\_\_\_\_\_\_\_\_\_\_\_\_\_\_\_ J.Streļčenoks

2016.05.24. 11:27

1911

A.Strīķeris, 67356168,

Alvils.Strikeris@knab.gov.lv